b"\n_START_ARTICLE_\nItaliens regioner\n_START_PARAGRAPH_\nItaliens regioner er det f\xc3\xb8rste subnationale forvaltningsniveau i Italien; de \xc3\xb8vrige er provinserne og kommunerne. Landet er inddelt i 20 regioner, hvoraf fem har en s\xc3\xa6rlig status, der giver dem st\xc3\xb8rre autonomi. Regionerne fik som helhed st\xc3\xb8rre ret til selvbestemmelse som f\xc3\xb8lge af en grundlovsreform i 2001. Det har af partiet Lega Nord v\xc3\xa6ret foresl\xc3\xa5et at g\xc3\xb8re regionerne endnu mere selvst\xc3\xa6ndige, men dette forslag faldt ved en folkeafstemning i 2006._NEWLINE_Hver region ledes af et folkevalgt regionsr\xc3\xa5d (consiglio regionale), hvoraf regionens regering (giunta regionale) dannes. Den politiske og administrative leder af regionen ben\xc3\xa6vnes pr\xc3\xa6sident (presidente della regione). Regionsr\xc3\xa5det har lovgivende magt. Indtil 2001 var denne magt begr\xc3\xa6nset til omr\xc3\xa5der, som staten eksplicit havde udpeget som regionernes kompetenceomr\xc3\xa5de, men efter reformen blev dette \xc3\xa6ndret. Regionerne kan nu vedtage love p\xc3\xa5 alle omr\xc3\xa5de, der ikke eksplicit n\xc3\xa6vnes i grundloven som forbeholdt staten._NEWLINE_Fem af de 20 regioner har s\xc3\xa6rstatus (statuto speciale), hvilket giver dem yderligere autonomi sammenlignet med de 15 \xc3\xb8vrige. Disse fem er Aostadalen, Friuli-Venezia Giulia, Sardinien, Sicilien og Trentino-Alto Adige. De fem regioners s\xc3\xa6rlige status betyder, at de har st\xc3\xb8rre kompetencer indenfor lovgivning og forvaltning, ligesom de har st\xc3\xb8rre \xc3\xb8konomisk selvst\xc3\xa6ndighed end de \xc3\xb8vrige._NEWLINE_De 20 regioner er opdelt i 106 provinser, og disse er igen opdelt i 7.978 kommuner (2017). Dertil kommer distrikter, som omfatter flere kommuner.\n_START_SECTION_\nHistorie\n_START_PARAGRAPH_\nDe autonome regioner Aostadalen, Sardinien, Sicilien og Trentino-Alto Adige blev oprettet i 1948, mens Friuli-Venezia Giulia kom til i 1963. Regionerne fik s\xc3\xa6rlig status af sproglige grunde og/eller for at im\xc3\xb8dekomme selvstyre- og separatistbev\xc3\xa6gelserne i omr\xc3\xa5derne. De resterende 15 regioner blev oprettet i 1970'erne."